NUM ontken Eskom-ooreenkoms | Maroela Media
NUM ontken Eskom-ooreenkoms
Die National Union of Mineworkers (NUM) het Vrydag ontken dat hy 'n loonooreenkoms met Eskom aangegaan het nadat sy sustersvakbond, Numsa, aangevoer het dat die ooreenkoms onderteken is.
"Ons verwerp dié leuens wat gister [Donderdag] tydens 'n vergadering deur Numsa-verteenwoordigers versprei is," het die vakbond in 'n verklaring gesê. Numsa het aangevoer dat NUM 'n loonooreenkoms van 5.6% met Eskom bereik het.
Eskom het die NUM-loondispuut na die Kommissie vir Versoening, Bemiddeling en Arbitrasie (KVBA) verwys.
"NUM het al tydens 'n hele paar geleenthede sy ontevredenheid met Eskom se benadering oor arbeidsverhoudinge, sowel as die voorstel vir 'n vyfjaar-ooreenkoms, uitgespreek," het NUM gesê.
Cedric Gina, president van die National Union of Metalworkers of SA (Numsa) het gesê hy was nie deel van die vakbondverteenwoordigers se vergadering nie. "Wat NUM gedoen het deur 'n verklaring uit te reik is teenstrydig met Cosatu se beginsels," het Gina gesê. "Indien die vakbondverteenwoordigers dié uitlating gemaak het, moes NUM se bestuur die leierskap van Numsa genader het en dit op só manier probeer uitklaar het, en nie deur die media nie."